次韵和王平甫贈張舍人
作者：劉攽
朝代：宋

paragraphs: 通物樂自任，濟時常後安。
戢翼思迅風，騰鱗慕驚瀾。
天書進廉良，大罟綱目寬。
頃來中林士，繼踵青雲端。
王侯經緯氣，錦繡羅肺肝。
念當五鼎食，肯甘一瓢簞。
著書成揣摩，脫劍橫鏌干。
孟明已焚舟，廉頗方據鞍。
閉門謝塵軌，釜魚朝未餐。
竟完稽古力，已使同學嘆。
鳳池響鳴珮，芸閣峨高冠。
忘年義已深，踵門情更歡。
縱談劇流輠，處畫逾轉丸。
廣廷來風清，落日微雨殘。
凉泉爲濯溉，佳樹聊盤桓。
長歌斕篇軸，大盟粲珠盤。
寧爲端木子，矜此道旁觀。